แรงซื้อยืนยันทองขาลง
ราคาทองคำแม้จะอยู่ในช่วงขาลงและมีแรงขายอย่างต่อเนื่องจากกลุ่มกองทุน SPDR ซึ่งก็ยังมีแรงขายอย่างหนาแน่นหลังจากช่วงสงกรานต์ที่ราคาตกลงมากกว่า 200 เหรียญสหรัฐต่อออนซ์
7 พ.ค. 2556

ราคาทองคำแม้จะอยู่ในช่วงขาลงและมีแรงขายอย่างต่อเนื่องจากกลุ่มกองทุน SPDR ซึ่งก็ยังมีแรงขายอย่างหนาแน่นหลังจากช่วงสงกรานต์ที่ราคาตกลงมากกว่า 200 เหรียญสหรัฐต่อออนซ์ 
ขณะนี้ SPDR ได้ขายทองคำออกมาแล้วในเดือน เม.ย. 142.72 ตัน และในเดือน พ.ค. นับถึงวันศุกร์ที่ผ่านมาก็ขายออกมาอีก 12.93 ตัน เรียกว่าลดการถือครองทองคำอย่างต่อเนื่องลงมาเหลือเพียงประมาณ 1,065.61 ตันเท่านั้น 
การขายยังกดดันให้ราคาทองคำตลาดโลกในรูปของเหรียญสหรัฐมีการแกว่งตัวอย่างมาก โดยเฉพาะเป็นการแกว่งตัวลงและเด้งขึ้นวันละกว่า 15 เหรียญสหรัฐ โดยที่เกิดปรากฏการณ์ใหม่ในโลกของการลงทุน ที่แรงซื้อทองรูปพรรณ หรือที่เรียกว่า Gold Jewelry สามารถเข้ามายันแรงขาย ซึ่งโดยปกติแรงขายที่เป็นเทรดดิ้งจากตลาดเอกซ์เชนจ์ (Exchange) มักจะเป็นผู้ชนะ 
ปรากฏว่าในช่วง 2 สัปดาห์ที่ผ่านมา แรงซื้อมีความแข็งแกร่งอย่างมากจนสามารถดันราคาให้เด้งขึ้นมาได้กว่า 100 เหรียญสหรัฐ ในรูปของเหรียญสหรัฐต่อออนซ์ โดยที่ในประเทศไทยราคาทองคำยังได้รับแรงสนับสนุนที่ดีจากการอ่อนค่าลงของเงินบาทอีกถึงกว่า 80 สตางค์ต่อเหรียญสหรัฐ ในช่วงระยะเวลา 10 วันที่มีข่าวต่างๆ ของการพยายามที่จะแก้ปัญหาเงินบาทแข็งค่าของทั้งกระทรวงการคลังและธนาคารแห่งประเทศไทย (ธปท.) จนดูเหมือนว่าจะเป็นลักษณะลุกลามบานปลายไปสู่ระดับที่กระทบต่อผู้บริหารของ ธปท.ด้วยซ้ำ โดยเงินบาทที่อ่อนลงกว่า 80 สตางค์ ช่วยให้ราคาทองคำในรูปค่าเงินบาทปรับตัวสูงขึ้นได้ถึงบาทละ 600 บาททีเดียว จึงกลับมาทำให้ราคาทองคำกลับมายืนได้อยู่เหนือ 2 หมื่นบาท อย่างแข็งแรงอีกครั้งหนึ่ง 
แรงซื้อที่ยังแข็งแรงในตลาดโลก
ในตลาดเมืองไทยแรงซื้อนับว่ายังดีอยู่ แม้จะเบาบางลงจากช่วง 2 สัปดาห์ที่ผ่านมา ที่ราคาหลุดระดับ 2 หมื่นบาทลงมา อย่างไรก็ดีจะเห็นได้ว่า ในประเทศจีน อินเดีย และ Middle East ยังมีการเข้าซื้อทองคำแท่งอย่างหนาแน่นและสูงอย่างต่อเนื่อง ทำให้ราคาทองคำที่ปรับตัวลดลงในช่วงตลาดโคเมกซ์ (Comex) หลายๆ ครั้งจากตัวเลขเศรษฐกิจที่ออกมาดี โดยเฉพาะอย่างยิ่งในช่วงวันพฤหัสบดีและศุกร์ที่ผ่านมา ตัวเลขเศรษฐกิจของสหรัฐออกมาค่อนข้างดี โดยเฉพาะอย่างยิ่งอัตราการว่างงานและตัวเลขด้านผู้ผลิตออกมาดีขึ้นอย่างมาก โดยอัตราการว่างงานลดลงจากระดับ 7.6% เหลือระดับ 7.5% แล้ว กดดันทำให้ราคาทองคำปรับตัวลดลงทดสอบระดับ 1,450 เหรียญสหรัฐอีก แต่แล้วก็มีแรงซื้อที่เด้งกลับมาได้อย่างแข็งแรง
การลงทุนในทองคำที่จะต้องปรับตามสภาพตลาด
ในสภาพตลาดขณะนี้เป็นแนวโน้มแกว่งตัวแคบ ซึ่งอยู่ในกรอบค่อนข้างกว้างระหว่าง 1,4501,485 เหรียญสหรัฐ ยังแนะนำให้นักลงทุนปรับกลยุทธ์ในการลงทุนใหม่ โดยให้เป็นไปตามสภาพตลาด แรงซื้อที่เข้ามาสามารถยืนยันการตกของราคาทองคำได้ ซึ่งถ้าเหตุการณ์นี้ยังมีแรงซื้อต่อเนื่องอีกสักประมาณ 1 เดือน ราคาทองคำอาจจะเริ่มเข้าสู่แนวโน้มการทรงตัวที่พอจะยืนยันได้ว่าอาจจะหยุดตกได้